
ข้อมูลทั่วไปเกี่ยวกับ Brand:  สำหรับร้านนี้ทางกลุ่มบริษัท Fuji Restaurant ในไทยได้มองเห็นโอกาสทางธุรกิจในไทย และได้ซื้อ Franchise ร้านนี้มาจากญี่ปุ่น โดยปัจจุบันมีประมาณ 20 สาขาในไทย ทั้งกทม และตามหัวเมือง (ดูรายละเอียดจาก website: www.cocothailand.com)

ที่ตั้งร้านของสาขา Mega Bangna นี้ จะอยู่ชั้น 2 โซนระเบียงด้านนอก ใกล้ๆประตูทางเข้าห้างชั้น 2 สาขานี้การจัดวางโต๊ะที่นั่งออกไปแนวลึกมี 2 – 3 แถว หันหน้าออกไปทางระเบียงเห็นบรรยากาศภายนอกทั้งหมด มีกระจกใสกั้นแผ่นใหญ่ คนเดินไปเดินมาจะเห็นว่าเรากินอะไรอยู่ครับ

ความพิเศษและจุดเด่นของร้านนี้ คือ “ความอร่อยที่เลือกได้” โดยลูกค้าสามารถเลือกสรรข้าวแกงกระหรี่จานโปรดในแบบฉบับเฉพาะของตัวเอง ซึ่งเลือกได้ตั้งแต่ปริมาณข้าว น้ำซอสราดหน้าที่มีให้เลือกถึง 3 ประเภท ตั้งแต่ซอสแกงกระหรี่รสชาติต้นตำรับ ซอสแกงกระหรี่ที่เลือกระดับความเผ็ดได้ถึง 5 ระดับ ตั้งแต่เผ็ดน้อยไปจนถึงเผ็ดมากหรือซอสสูตรพิเศษขึ้นชื่ออย่างซอสฮายาชิ (ไม่สามารถเลือกระดับความเผ็ดได้) ที่ทำจากเนื้อวัวชั้นเยี่ยม ซึ่งเป็นสูตรเฉพาะของทางร้าน นอกจากนี้ยังมีท้อปปิ้งให้เลือกผสมผสานได้ตามความชอบอย่างหลากหลาย สรุปว่าเราสามารถเลือกระดับส่วนประกอบในจานข้าวแกงกะหรี่ได้ 4 อย่างคือ

1. ปริมาณข้าว 150g/250g/350g/450g/550g
2. ปริมาณแกงกะหรี่ 100g/200g
3. เลือกระดับความเผ็ด 1 – 7
4. Topping หลากหลายเช่น ชีส ผักโขม มะเขือม่วง ข้าวโพด หมูกิมจิ …. ช่วงราคา 20 – 60 บาท


คราวนี้ที่ผมมาคนเดียวสั่งเป็น ข้าวแกงกะหรี่หมูชุบเกล็ดขนมปังทอด ราคาจานนี้ปกติไม่ลดไม่เพิ่มอะไร 160 บาท ถ้าสั่งเป็นข้าวแกงกะหรี่เนื้อต่างๆ สามารถเลือกความเผ็ดได้สูงสุดระดับ 5 ผมขอสั่งแค่ 3 พอมื้อนี้ อยากทานไม่จัดครับ แต่เนื่องจากหิวมาเลยขอเพิ่มข้าว 1 ระดับ +30 บาท และเพิ่มท๊อปปิ้ง 1 อย่าง เป็นผักโขมแฮมกับข้าวโพด +40 บาท เค้ามีให้เลือกเพิ่มเป็น Set menu +50 บาท ได้ Mini Salad + Soft Drink ผมเลยสั่งเพิ่มครับ ราคาทั้งหมดในเมนูรวม VAT 7% แล้ว แต่ต้อง +service charge 10%

เรื่องรสชาติผมคงไม่ต้องบรรยายอะไรมาก เพราะมาตรฐานเดียวกันทุกสาขา รสชาติของที่นี่ผมชอบเป็นทุนเดิมอยู่แล้ว ตัวแกงกะหรี่เข้มข้นดี ผมจะชอบปรุงโดยใส่ซอสที่เค้ามีให้เล็กน้อย และกินแกล้มกับผักดองหวานที่เค้าใส่กระปุกไว้ที่โต๊ะ เอาเป็นว่าผมตักทีเกือบหมดกระปุกครับ : )


โดยรวมที่สาขานี้ไม่มีอะไรพิเศษต้องชมเชยหรือ complain ครับ การบริการถือว่าช้าบ้างตอนเรียกเก็บเงิน เพราะตอนนั้นเป็นช่วงเย็นพอดี ลูกค้าเกือบเต็มร้านเลย ให้ 3 ดาวครับ
